b'\n_START_ARTICLE_\nOrdino\n_START_SECTION_\nHist\xc3\xb2ria\n_START_PARAGRAPH_\nHist\xc3\xb2ricament Ordino s\'havia destacat per les seves fargues, especialment la Farga del Serrat i la de l\'Areny. El tancament de les fargues a finals del segle XIX i l\xe2\x80\x99emigraci\xc3\xb3 port\xc3\xa0 a una forta davallada dels habitants (454 el 1932 i 402 el 1970). Els anys setanta, coincidint amb l\xe2\x80\x99expansi\xc3\xb3 tur\xc3\xadstica i la conseg\xc3\xbcent edificaci\xc3\xb3 de nous habitatges, que han fet apar\xc3\xa8ixer urbanitzacions a Cegudet, Ansalonga, la Cortinada i el Serrat, s\xe2\x80\x99ha produ\xc3\xaft una notable recuperaci\xc3\xb3 de la poblaci\xc3\xb3, amb un cens de 713 h el 1980 i de 778 el 1983.\n_START_SECTION_\nCultura\n_START_PARAGRAPH_\nA m\xc3\xa9s de ser el centre industrial hist\xc3\xb2ric, Ordino es considera el centre cultural d\'Andorra. Aqu\xc3\xad es va escriure el Manual Digest (1748), anomenat la "Biblia andorrana", que tracta de la hist\xc3\xb2ria, el govern i els usos i costums andorrans. L\'autor va ser l\'ordinenc Antoni Fiter i Rossell._NEWLINE_Destaquen l\'esgl\xc3\xa9sia parroquial de Sant Corneli i Sant Cebri\xc3\xa0, esmentada l\'any 839, amb dues imatges de la Mare de D\xc3\xa9u rom\xc3\xa0niques dels segles XII i XIII i l\'esgl\xc3\xa9sia rom\xc3\xa0nica de Sant Mart\xc3\xad de la Cortinada, amb pintures murals del segle XII. Tamb\xc3\xa9 les cases pairals Fiter-Riba, on es guarda l\'original del Manual Digest, i d\'Areny-Plandolit, la fam\xc3\xadlia propiet\xc3\xa0ria de la Farga de l\'Areny, adquirida el 1972 pel Consell General i convertida en museu etnol\xc3\xb2gic, amb un arxiu i una biblioteca amb m\xc3\xa9s de 5 000 volums._NEWLINE_A Ordino es troben el Museu Postal d\'Andorra i el Museu de la Miniatura.\n_START_SECTION_\nEsport\n_START_PARAGRAPH_\nEl 1983 es va inaugurar l\'estaci\xc3\xb3 d\'esqu\xc3\xad d\'Ordino-Arcal\xc3\xads, situada a la coma del Forat a la Serra d\'Arcal\xc3\xads. Avui treballen 15 remuntadors mec\xc3\xa0nics a una al\xc3\xa7ada de 1.940 m a 2.625 m. El com\xc3\xba t\xc3\xa9 un centre d\'esports (CEO) amb piscina, gimn\xc3\xa0s, esquaix, sauna i roc\xc3\xb2drom. Ordino \xc3\xa9s inici i meta de l\'Ultra Trail d\'Andorra que inclou un marat\xc3\xb3 qu\xc3\xa0druple de les muntanyes sobre 170 km amb un desnivell altitudinal de 13 500 metres.'